“Kehut Heinäveden kotihoidosta pitivät paikkansa”

Heinäveden kotihoidossa työskentelee monenlaisia hoitajia, joita yhdistää intohimo työhön ja vahva yhteishenki. Nuoremmat ja kokeneemmat ammattilaiset tuovat mukanaan erilaisia näkökulmia ja osaamista, ja yhdessä he tekevät arjesta asiakkaiden kodeissa sujuvaa ja turvallista.
Lähihoitajat Elli Varis että Noora Tarkiainen suosittelevat kotihoitoa ja erityisesti Heinäveden kotihoitoa työpaikkana lämpimästi myös muille.

Rakkaus toi Heinävedelle

Lähihoitaja Elli Varis on työskennellyt Heinäveden kotihoidossa puolitoista vuotta. Hän päätyi paikkakunnalle rakkauden kautta.
“Opiskelin Helsingissä, kun tapasin kumppanin Heinävedeltä. Hänen takiaan muutin tänne ja löysin kotihoidosta työpaikan. Tätä työpaikkaa suositeltiin minulle, kehuttiin esihenkilöä ja työporukkaa sekä asiakkaita. Kehut pitivät paikkansa. Olen viihtynyt tosi hyvin,” Elli kertoo.
Elli opiskelee työn ohessa sairaanhoitajaksi. Hän arvostaa, että työ joustaa opiskelun ja aikaa vievän harrastuksen, rallicrossin, mukaan.
”Olen saanut aina oman elämäni sovitettua työn yhteyteen. Se on iso asia. Lisääntyviin opiskelupäiviin käytän varmaan lomapäiviä tai otan palkatonta vapaata.”

Vanha tuttu työpaikka kutsui takaisin

Lähihoitaja Noora Tarkiainen löysi tiensä takaisin Heinäveden kotihoitoon aivan hiljattain, kesällä 2025. Hän työskenteli tiimissä jo aiemmin, mutta muutti pois Heinävedeltä vuonna 2022, mikä johti myös työpaikan vaihtamiseen. Nyt hän on palannut ja iloitsee tutusta työyhteisöstä ja työstä.
“Täällä on oikeasti aikaa asiakkaille. Olen ollut töissä monessa eri kotihoidossa, ja meillä täällä Heinävedellä työpäivän päätteeksi on sellainen olo, että työnsä on ehtinyt oikeasti tekemään hyvin,” Noora kertoo.
Vastaanotto uutena ja uusvanhana työntekijänä Nooralla on ollut lämminhenkinen.
”Kun tulin Heinäveden kotihoitoon ensimmäistä kertaa, jäi tosi positiivinen fiilis, miten minut otettiin vastaan. Aivan yhtä lämminhenkistä oli nyt toisellakin kerralla.”

Ihania mummoja

Heinäveden kotihoidossa asiakassuhteet ovat usein lämpimiä ja läheisiä. Pienellä paikkakunnalla hoitajat ja asiakkaat tulevat toisilleen tutuiksi.
“Täällä asiakkaat ovat usein sellaisia ’ihania mummoja ja ukkeja’, joihin tulee tosi tietynlainen suhde. Asiakkaat ottavat meidät hoitajat vastaan avoimin sylin,” Noora kuvailee.
“Asiakkaat ovat iloisia, kun tullaan, ja kiittävät aina avusta. Se tekee työstä todella palkitsevaa,” Elli lisää.

Tukea ja yhteisöllisyyttä arkeen

Pienen Heinäveden kotihoito ja sen asiakkaat ovat osa suurta Pohjois-Karjalan hyvinvointialue – Siun sotea. Noora ja Elli kokevat suuren organisaation olevan etu.
”Työntekijänä iso organisaatio on turvallinen. Asiakkaiden näkökulmasta iso organisaatio mahdollistaa paljon vaihtoehtoja. Esimerkiksi kotihoidossa voidaan järjestää ikäihmisille perhehoitoviikkoja. Esihenkilömme on selvillä mahdollisuuksista ja hän tuo ne työyhteisön tietoon,” Noora toteaa.
Sekä Elli että Noora kokevat työssään tärkeäksi esihenkilön tuen. Päivä alkaa aina yhteisellä aamupalaverilla, jossa koko vuorossa oleva tiimi kokoontuu.
“Se, että esihenkilö on mukana, kuuntelee ja on osa arkea oikeasti, luo turvallisuutta. Meillä on myös oma työnjärjestelijä, joka tuntee kaikki asiakkaat. Se on ihan valtava etu,” Elli kiittelee.
Heinäveden kotihoidon työyhteisöön kuuluu eri-ikäisiä ja eri uravaiheessa olevia ammattilaisia. Tämä moninaisuus tuo voimaa ja oppimisen mahdollisuuksia.
“Meillä on hyvin suorapuheinen työporukka. Se on hieno asia,” Elli toteaa.
"Lisäksi täällä on paljon ammattitaitoa ja kokemusta, mikä tukee uusia työntekijöitä. Ja täällä uskaltaa aina kysyä apua,” Noora sanoo.

Itsenäisyyttä ja vapautta työssä

Kotihoito on työtä, jossa saa tehdä itsenäisiä päätöksiä, mutta apua saa aina tarvittaessa. Työn monipuolisuus ja vaihtelevat päivät pitävät mielen virkeänä.
“Kotihoidossa ei ole koskaan samanlaista kahta päivää peräkkäin. Minulle parasta on työn itsenäisyys,” Elli toteaa.
“Minusta on ihanaa, että työssä liikutaan paljon. Se tuo vapautta verrattuna siihen, että olisi koko ajan neljän seinän sisällä. Lisäksi siirtyminen seuraavan asiakkaan luo antaa pienen hengähdystauon,” Noora lisää.
Sekä Elli että Noora suosittelevat kotihoitoa ja erityisesti Heinäveden kotihoitoa työpaikkana lämpimästi myös muille. Työ tarjoaa ammatillista kasvua ja sen parasta antia ovat asiakkaat ja työyhteisö.

Elämää työn vastapainoksi

Työn vastapainoksi molemmat hoitajat nauttivat luonnosta ja harrastuksista. Heinävesi tarjoaa kauniit puitteet ulkoilulle ja rauhalliselle elämälle.
“Kesä on täällä parasta aikaa. Vesistöjä on paljon ja luonto on upea. En tosin rallicross-harrastukseni vuoksi ehdi paljon Heinävedellä vapaa-aikaani viettää,” Elli kertoo.
“Minulle luonnossa liikkuminen ja leipominen tuovat hyvää vastapainoa työlle. Viihdyn kotona. Asun 30 kilometrin päässä Heinävedeltä, vähän tuossa Savon puolella,” sanoo Noora.

Kiinnostaako Heinävesi?

Siun soten kaikki avoimet työpaikat löydät tästä linkistä: Avoimet työpaikat

Heinäveden kuntaan voit tutustua oheisista linkeistä:

Heinäveden kunnan nettisivut

Heinäveden kunnan Facebook

Heinäveden kunnan Instagram