Päihdelääkäri Anu: “Inhimillisyys on arjen supervoimani”

Anu Eloranta on niitä ihmisiä, joille maanantaiaamut eivät ole ongelma. Hän ei mieti, miksi pitää mennä töihin. Anu kohtaa ihmisen ihmisenä Pohjois-Karjalan hyvinvointialue - Siun soten mielenterveys- ja päihdepalveluissa eli tuttavallisemmin miepässä.
“Olen töissä ihmistä varten, ja se inhimillisyys on arjen supervoimani. Koen olevani etuoikeutettu, kun saan tehdä työtä omien arvojeni mukaan ja omilla vahvuuksillani,” Anu sanoo.
Hän työskentelee Siun soten mielenterveys- ja päihdepalveluissa apulaisylilääkärinä. Työnkuva on monipuolinen: potilastyötä, kouluttamista, kehittämistä ja päihdehoidon maakunnallista koordinointia. Mutta kaiken keskiössä on kohtaaminen.
“Se, että pystyy kohtaamaan toisen ihmisen ilman asenteita tai arvolatauksia ja kun näkee toisen ihmisen tulleen kuulluksi, siinä on työn merkitys kiteytettynä ja se on myös tämän työn paras palkka. Päihdetyössä parasta on sen monipuolisuus, kokonaisvaltaisuus ja merkityksellisyys.”
Anu kokee, että työn joustavuus sekä työkuorman hallittavuus ovat tärkeitä tekijöitä työssä viihtymisen ja jaksamisen kannalta.
”Meillä miepässä prioriteetit on kohdillaan ja ymmärretään, että elämä tulee ensin ja työ on vain yksi osa sitä. Työn ja perhe-elämän pystyy yhdistämään sujuvasti, kun voi sopia joustavasti aikataulunsa tai vaikka tehdä lyhyempää työaikaa. Myös työnkuva on neuvoteltavissa. Itselläni on arkityö eikä minulla ole päivystysvelvoitetta. Se on yksi oman hyvinvoinnin tekijä, että tietää, että illat ja viikonloput voi olla perheen kanssa.”

Haemme 15.12.2025 mennessä vakituiseen virkaan palvelujohtajaa mielenterveys- ja riippuvuuspalveluihin, joka yhdistää perustason mielenterveys- ja päihdepalvelut sekä psykiatrisen erikoissairaanhoidon palvelut saumattomaksi kokonaisuudeksi.
Katso hakuilmoitus ja hae heti: palvelujohtaja, mielenterevys- ja riippuvuuspalvelut

Erityislaatuinen ikkuna ihmiselämään

Anun polku mielenterveys- ja päihdepalveluihin alkoi yleislääkärin työstä terveysasemalla, jossa hän tunsi tarvitsevansa lisää osaamista päihde- ja mielenterveyspotilaiden kohtaamiseen. Vuonna 2019 hän siirtyi Siun soten miepä-palveluihin ja löysi oman paikkansa.
“Tuntuu, että olen omieni joukossa. Päihdelääkärin työssä on erityislaatuinen ikkuna ihmiselämään.”
Työn monipuolisuus on Anulle tärkeää.
“On tosi palkitsevaa nähdä päihdeosastolta tuttu potilas vuoden kuluttua avovastaanotolla paremmassa voinnissa ja antaa kehuja tehdystä työstä. Näen, että yleislääkärikoulutuksen pohjalta on hyvät valmiudet päihdelääkärin työhön. Monet somaattiset sairaudet kun jäävät usein diagnosoimatta tai hoitamatta päihteidenkäytön myötä. Ajattelen, että jakso päihdepalveluissa olisi erityisen hyödyllinen yleislääketieteeseen, työterveyteen tai psykiatriaan erikoistuville.”

Kompassissa hienoja saavutuksia

Yksi Anun merkittävimmistä työprojekteista on ollut Kompassi, Siun soten päihdelääketieteen yksikkö, joka toimii Pohjois-Karjalan keskussairaalan yhteydessä. Yksikkö koostuu päihdelääketieteen poliklinikasta ja päihdeosastosta.
“Saimme suunnitella tilat ja toimintatavat alusta pitäen itse. Suunnittelussa on huomioitu asiakkaiden tarpeet ja viihtyisyys, hoitotyön käytännöllisyys sekä tietenkin turvallisuus ja esteettömyys. Muutaman vuoden toiminnan jälkeen olemme edelleen tyytyväisiä tehtyihin ratkaisuihin ja toimintamme kehittyy edelleen.”
Kompassi tarjoaa päihdehoidon erikoisosaamista koko keskussairaalalle ja toimii tiiviissä yhteistyössä mm. psykiatrian kanssa. Samanaikainen mielenterveyshäiriön ja riippuvuussairauden hoitaminen on keskeistä. Näin päästään parhaisiin hoitotuloksiin.
“Käytännössä kiireettömään osastovieroitukseen pääsee 1-2 viikon sisällä. Alkoholivierotukseen jopa saman päivän aikana. Suomen mittapuullakin se on hieno saavutus.”
Kompassin lisäksi Siun soten miepä-palvelut on tehnyt uraauurtavaa työtä muutenkin.
”Käytännössä koko maakunnassa miepä-asiakkaat pyritään hoitamaan samojen periaatteiden mukaisesti. Niin on toimittu jo vuosien ajan. Ihminen saa samanlaista palvelua riippumatta siitä, missä asuu. Lisäksi pyritään tuottamaan mahdollisimman paljon lähipalvelua, mutta toki meillä on myös etävastaanottoa.”
Päihdelääkäri on maakunnan miepä-hoitajien konsultoitavissa viikoittain kuten myös terveysasemien lääkäreiden ja muiden, ketkä tarvitsevat tukea arkityöhön miepä-asiakkaiden kanssa.

Päihdetyö on tiimityötä

Päihdelääkärin työ ei ole kevyttä, mutta tiimi kantaa työarjessa.
“Päihdetyö jos mikä on tiimityötä. Meillä jaetaan avoimesti sekä hyvät että vaikeat hetket. Koen, että tiimi luottaa minuun ja minä heihin. Se tekee työnteosta, johtamisesta ja kehittämisestä mielekästä.”
Anu korostaa myös työn hallittavuutta.
“Siun sotessa pystyy vaikuttamaan siihen, mitä oma työ sisältää. Se luo hallinnan tunnetta ja auttaa jaksamaan. Meillä päihdelääkäri voi työskennellä osastolla tai korvaushoidossa tai tehdä monipuolista avopuolen vastaanottoa.”
Työnohjaus kuuluu työhön lakisääteisesti, ja Anulle se on ollut henkireikä sekä auttanut kasvussa päihdelääkäriyteen ja johtajuuteen.
“Omasta hyvinvoinnista huolen pitäminen korostuu auttamistyössä, koska päivittäin tulee eteen aikamoisia ihmiskohtaloita. Työnohjauksessa saan säännöllisesti kuulostella tunteitani. Työnohjaus on auttanut valtavasti myös itsetuntemuksen lisäämisessä ja uskalluksessa toteuttaa omaa visiota esimerkiksi miepä-työn kehittämisessä.”
Johtaminen on Anulle luontevaa, erityisesti siksi, että esihenkilöltä löytyy täysi tuki.
“Ylilääkäri Johanna Suvanto antaa meille vapauden tehdä ja kehittää, mutta on aina tarpeen tullen tukena. Se luottamus on valtava voimavara.”

Pohjois-Karjalassa on vetovoimaa

Alun perin Lieksasta kotoisin oleva Anu on kotonaan Pohjois-Karjalassa. Paikka perheelle on löytynyt Höytiäisen rannalta Kontiolahdelta.
“Pohjois-Karjalassa on kaikki tarvittavat palvelut, mutta ennen kaikkea luontoa. Uinti luonnon vesissä ympäri vuoden ja vesillä liikkuminen ovat minulle parhaita tapoja palautua. Usein työviikon päätteeksi lähden Jääkarhuille ja viimeistään neljäs kierros uintia ja saunaa vie stressit mennessään. Joensuussa on Suomen parhaat puitteet talviuimiseen. Ja kesäisin kun kajakki irtoaa rannasta, ei tarvitse miettiä maailman murheita. Se on toinen tapa päästä irti arjesta.”
Myös työyhteisön yhteishenki saa Anulta kiitosta.
“Karjalainen rempseys ja huumori tekee porukkaan liittymisestä helppoa, olipa tuttu tai tuntematon. Meillä lääkärikin on yksi muista.”

Uusia työkavereita kaivataan

Anu toivoo tiimiinsä uusia kollegoita, päihdelääkäreitä, joilta löytyy aitoa inhimillisyyttä.
“Sellainen ihminen, joka pystyy asettumaan potilaan rinnalle kulkijaksi, on hyvä päihdelääkäri. Jämäkkyyttä tarvitaan, mutta inhimillisyys on tärkein seikka. Toivon saavani työkavereita, joiden kanssa voi innostua yhdessä, pallotella ideoita ja rakentaa parempia palveluita.”
Siun soten miepä-palvelut tarjoavat hyvät mahdollisuudet kehittymiseen.
“Meillä pystyy tekemään päihdelääketieteen erityispätevyyden koko jakson, koska toiminta on niin laajaa. Meillä tuetaan jatkuvaa oppimista ja kouluttautumista. Olen suorittanut työn ohessa päihdehoitotyön kehittämisen erikoisammattitutkinnon. Tällä hetkellä käyn lyhytterapiakoulutusta ja haaveilen traumaterapiaopinnoista. Molemmat antavat hyviä työkaluja arjen potilaskohtaamisiin. Jos meillä miepässä haluaa kehittää itseään, niin siinä tuetaan. Meillä jokainen voi olla oma itsensä.”

Kiinnostaako Siun sote ja Pohjois-Karjala?

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!