Fysioterapeutti Taija: “Vanhukset ovat ihania”

Fysioterapeutti Taija Jalkanen ei alun perin suunnitellut palaavansa niin nopeasti takaisin kotiseudulleen kuin elämä kuljetti. Taijan ensimmäinen työ fysioterapeuttina Kemissä oli tärkeä askel uralla, mutta sydän kaipasi vanhaa tuttua eli takaisin Pohjois-Karjalaan.

”Minulle tuli koti-ikävä. Halusin takaisin Itä-Suomeen. Huomasin, että Tohmajärvellä on fysioterapeutin työpaikka auki ikäihmisten asumispalveluissa ja päätin hakea. Ilokseni sain paikan,” Taija kertoo vuoden 2024 lopusta.

Hän on kotoisin Villalan kylästä Kiteeltä ja opiskellut fysioterapeutiksi Joensuussa. Tohmajärvelle hänellä ei ollut aiempia siteitä, mutta päätös muuttaa lähelle kotipaikkaa osoittautui oikeaksi.

“Tohmajärvi on pieni ja kiva paikka. Olen viihtynyt tosi hyvin. Asun Onkamossa, ja työmatkaa on vain vartti suuntaansa. Se on tosi hyvä.”

Vaihtelevaa, vastuullista ja itsenäistä

Taija työskentelee Tohmajärvellä fysioterapeuttina ikäihmisten asumispalveluyksiköissä Erkkilässä, Takkunurmentuvassa ja Marjatta-kodissa. Työ on monipuolista ja vaatii itsenäistä otetta. Työnkuvaan kuuluu sekä yksilöllistä fysioterapiaa että ryhmätoimintaa, mutta myös arjen toimintakyvyn tukemista.

“Teen esimerkiksi apuvälinearvioita, ohjaan ja neuvon hoitajille apuvälineiden käyttöä ja sitä, mikä olisi hyvä tapa avustaa asukasta niin, että asukas osallistuu itsekin. Tärkeää on, että ei tehdä liikaa asukkaan puolesta, vaan tuetaan sitä, että toimintakyky säilyy arjessa. Työni on merkityksellistä,” Taija kuvaa.

Erityisen palkitsevaa Taijan mielestä on saada työskennellä aidosti moniammatillisesti. Hoitajien kanssa Taija käy päivittäin vuoropuhelua ja asiantuntemusta arvostetaan puolin ja toisin.

“Usein hoitajat kysyvät minulta neuvoja ja apua. Kyllä siinä tulee sellainen olo, että minua ja osaamistani arvostetaan,” hän sanoo.

Tulevaisuuskin Taijan on helppo kuvitella Tohmajärvelle ja Tohmajävellä.

“Hyvin todennäköisesti näen itseni täällä vielä viiden vuoden päästä,” hän sanoo hymyillen.

Kolme yksikköä – kolme työyhteisöä

Vaikka työ jakautuu kolmeen eri yksikköön Tohmajärvellä, Taija kokee sen rikkautena. Jokainen yksikkö on erilainen ja tuo vaihtelua viikkoon.

“Joka yksikössä on hyvin erilaisia persoonia niin asukkaissa kuin työntekijöissäkin,” Taija naurahtaa. “Siinä kehittyy yhteistyötaidot ja oppii luovimaan monenlaisia tilanteita. Minä tykkään siitä.”

Työarki on hänen mukaansa tasaista, mutta kolmen yksikön välillä vaihtelu pitää työviikon mielekkäänä ja monipuolisena. Tästä asiasta Taija lähettääkin terveiset fysioterapiaopiskelijoille.

“Jos miettii harjoittelupaikkaa, niin suosittelen ehdottomasti näitä ikäihmisten yksiköitä. Täällä saa tehdä moniammatillista yhteistyötä, oppia apuvälineasioista ja arvioida toimintakykyä. Ja kaikkea oppii oikeasti käytännön tasolla. Otan mielelläni itsekin harjoittelijan ohjattavakseni.”

Ikäihmiset veivät sydämen jo opiskeluaikana

Taijan intohimo ikäihmisten parissa työskentelyyn on vahva ja selkeä.

“Jo opiskeluaikoina tiesin, että ikäihmiset on se asiakasryhmä, kenen kanssa haluan tehdä töitä. Vanhukset on ihania, ei voi muuta sanoa.”

Ikäihmisten parissa fysioterapeutiltakin vaaditaan kuitenkin muutakin kuin fysioterapeuttista osaamista etenkin muistisairaiden parissa.

“Fyssarilta pitää olla pitkä pinna ja ymmärrystä. Jos asukas käyttäytyy vaikka aggressiivisesti, on tärkeää muistaa, että siellä taustalla on usein muistisairaus. Ikävä käyttäytyminen muistisairauden takia ei ole henkilökohtaista, ja se pitää ymmärtää,” Taija muistuttaa.

Lavatansseja ja koti lammen rannalla

Vaikka Taija työskentelee pienemmällä paikkakunnalla, hän ei koe olevansa yksin. Kollegiaalinen tuki on vahvaa koko Pohjois-Karjalan hyvinvointialue - Siun soten eteläisellä alueella mihin Tohmajärvi kuuluu.

“Meillä on monta ikäihmisten parissa työskentelevää fysioterapeuttia ympäri maakuntaa. Vaikka Tohmajärvellä ei ole ollut aiemmin fysioterapeuttia, sain hyvän perehdytyksen Kiteellä. Kollegoiden kanssa soitellaan, pidetään palavereita ja käydään välillä toistemme luona. Tuki on aina olemassa.”

Hän toivoo, että myös muut uskaltautuisivat katsomaan töitä Suomessa kehäkolmosen ulkopuolelta sekä Pohjois-Karjalassa Joensuun ulkopuolelta.

“Tohmajärvellä ei ole liikenneruuhkia eikä kaupassa tarvitse jonottaa. Ihmiset ovat lämpimiä ja avuliaita. Kannattaa tulla kokeilemaan millaista elämä täällä on. Minä asun lammen rannalla ihanassa naapurustossa. Yhteisöllisyys näkyy myös siellä.”

Taija saa työlleen vastapainoa liikunnallisesta vapaa-ajasta. Lavatanssit ovat erityinen intohimo.

“Kesällä käyn tosi paljon tansseissa. Lemmenlava, Liperin lava ja Heinäveden Kermankoski on minun suosikkilavani,” Taija kertoo.

Talvella lavatanssiharrastus jatkuu kansalaisopiston kursseilla. Lisäksi hän käy salilla ja lenkillä.

Kiinnostaako Tohmajärvi?

Tutustu Tohmajärven kuntaan:

Tohmajärven kunnan nettisivut

Tohmajärven kunnan Facebook

Tohmajärven kunnan Instagram

Tohmajärven kunnan Youtube

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!