Tartosta Joensuuhun

Kun lääketieteen opiskelija Saara Latomäki pakkasi reppunsa ja suuntasi Tarton yliopistosta Pohjois-Karjalaan, mielessä pyöri jännitys. Edessä olisi pitkä, yhdeksän kuukauden mittainen harjoittelujakso, uusi kaupunki, uudet ihmiset sekä uusi työyhteisö.

“Olen kotoisin Helsingistä, enkä tuntenut täältä ketään. Mietin, että olikohan tämä nyt sittenkään hyvä päätös. Olen aina ollut vähän stressaaja ja kauhistelin, että mihin olen itseni lähes vuodeksi laittanut. Mutta olen ollut tosi yllättynyt, miten hyvin kaikki on mennyt. Työilmapiiri ja ihmiset ovat olleet aivan ihania. Olen hyvin kotiutunut Joensuuhun ja tänne keskussairaalaan. Tämä oli hyvä valinta”, Saara kertoo.

Koko harjoittelu Siun sotessa

Tarton lääketieteellisessä kuudes opiskeluvuosi on käytännönläheinen. Opiskelijat tekevät lähes koko vuoden harjoitteluja eri erikoisaloilla.

Kun Saara päätti lähteä suorittamaan pitkää harjoitteluaan Suomeen, hänelle oli tärkeää löytää paikka, jossa kaikki harjoittelujaksot voisi tehdä saman organisaation sisällä. Ratkaisu löytyi yllättävän helposti.

“Siun soten rekry kävi Tarton lääkiksessä vierailulla ja tapasin heidät. He kertoivat, että Siun sotessa pystyy tekemään koko pitkän harkan samassa sairaalassa ja samassa organisaatiossa. Otin sen jälkeen yhteyttä rekryyn, ja kaikki järjestyi muutamalla sähköpostilla. Se oli tosi helppoa ja mutkatonta. Rekrytointi kysyi toiveeni harjoittelujen suhteen ja järjesti kaiken.”

Saaran hyvät kokemukset levisivät nopeasti myös opiskelukavereiden keskuudessa. “Kun kerroin kavereille, että minulla on jo kaikki harkat sovittuna, he eivät meinanneet uskoa. Kerroin miten helposti kaikki järjestyi Siun sotessa. Meitä on nyt täällä Joensuussa useampi Tartosta. Kun asiat hoituvat näin helposti ja vastaanotto on lämmin, ei ole ihme, että moni muukin haluaa tulla.”

Etsitkö harjoittelupaikkaa tai haluatko työskennellä lääkärinä Pohjois-Karjalan hyvinvointialue – Siun sotessa? Ota yhteys: laakari@siunsote.fi
Muista myös: Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Kirurgiaa, sisätauteja, akuuttia, sotekeskusta ja anestesiaa

Saara aloitti oman “pitkän harkkansa” Pohjois-Karjalan keskussairaalassa kirurgialta ja nyt vuorossa on sisätautiharjoittelu sydänosastolla.

“Sydänvalvonnassa on ollut tosi kiinnostavaa. Siellä potilaat ovat aika samantyyppisiä, ja aikaisemmin minulle haastavilta tuntuneet sydänsairaudet ovat alkaneet selkeytyä mielessäni. Ymmärrän nyt kokonaisuuksia paremmin”, hän sanoo.

Seuraavaksi vuorossa on akuuttilääketiede ja myöhemmin sotekeskusjakso Rantakylässä.

“Työmäärä on mielestäni ollut kandille sopiva”, Saara toteaa. “Alussa mennään rauhassa ja pienellä vastuulla. Sitten omaa työmäärää voi kasvattaa sen mukaan, miten itse pystyy tekemään. Täällä ei tiputeta kylmään veteen, vaan opetetaan uimaan yhdessä. Täällä autetaan oppimaan. Se kuvaa tätä paikkaa tosi hyvin.”

Seniorituki todella toimii

Ennen Joensuuhun tuloa Saara oli kuullut ystäviltään tarinoita haastavista kandikokemuksista muualla Suomessa ja tilanteista, joissa nuoret lääkärit olivat joutuneet liian suuren vastuun eteen liian varhain.

“Jännitti tosi paljon. Pelkäsin, että joudun tilanteeseen, jossa ei ole ketään, jolta voisi kysyä apua”, Saara muistelee.

“Mutta täällä on ollut aivan päinvastoin. Aina on ollut hyvä seniorituki, ja aina saa kysyä. Kukaan ei ole koskaan vihainen, jos menen kysymään, vaan päinvastoin. Ihmiset ovat positiivisia ja haluavat auttaa ja opettaa.”

Hänen mukaansa juuri se luo oppimiseen turvallisen ilmapiirin. “Kun saa positiivista palautetta ja näkee, että seniorit oikeasti haluavat auttaa, niin uskaltaa kysyä enemmän. Ja silloin oppii paremmin.”

Kun harjoittelu on edennyt, Saara on huomannut kasvaneensa lääkärin rooliin pala palalta.

“Tuntuu, että koko ajan tulee pieniä onnistumisia. Vaikka vain se, että muistaa jonkun lääkkeen annostuksen ulkoa tai osaa tehdä reseptin kysymättä. Pienetkin jutut motivoivat eteenpäin.”

Työkaverit ovat piste iin päälle

Monipuoliset tehtävät ja eri erikoisalojen kokemukset ovat tarjonneet Saaralle arvokasta oppia, mutta parasta ovat olleet myös ihmiset.

“Työkaverit ovat olleet ihan superkivoja. Seniorit ovat ammattitaitoisia, osaavia ja samalla niin lämpimiä ihmisiä. Toivon, että olen itsekin jonain päivänä yhtä taitava kuin he. Se on inspiroivaa”, hän sanoo.

Myös hoitajien ammattitaito ja asenne ovat tehneet vaikutuksen. “Kaikki hoitajat ovat niin osaavia ja iloisia. He eivät ajattele, että ‘sinä olet vain kandi’, vaan ottavat mukaan ja kohtelevat tasa-arvoisesti. Jos tuntuu epävarmalta, he auttavat mielellään. Se on tosi mukavaa.”

Junalla helposti Helsinkiin

Saara saapui Joensuuhun ilman aiempaa kytköstä alueeseen, mutta arkirutiinit ovat löytyneet nopeasti. Asunto löytyi netistä kalustettuna kuten hän oli Virossa tottunut. Vapaa-ajalla elämää rytmittävät liikunta ja ystävät.

“Minulla kävi hyvä tuuri, että myös kurssikavereitani tuli Joensuuhun. Vietän heidän kanssaan vapaa-aikaa. Käyn myös salilla. Sen valintaan sain suosituksia työkavereilta. Viikonloppuisin käyn silloin tällöin perheeni luona Helsingissä. Joensuu ei tunnu minusta olevan mitenkään kaukana Helsingistä. Sanoisin, että Joensuusta on helpompi matkustaa Helsinkiin kuin Tartosta. Hyppää vain junaan ja sillä pääsee suoraan Helsinkiin helposti.”

Joensuussa Saara on ehtinyt myös kokea paikallista tunnelmaa ja kulttuuria: “Kävin Ilosaarirockissa, ja se oli tosi hauska tapahtuma. Karjalanpiirakoita olen jo syönyt, mutta en ole itse vielä leiponut niitä. Kansallismaisema Koli minulla on vielä kokematta, mutta siellä pitää kyllä käydä.”

Ratsastuskentiltä sairaalalle

Harva tietäisi, että ennen lääkärinuraa Saara ehti elää aivan toisenlaista elämää. Lukion jälkeen hän suuntasi hevosensa kanssa Saksaan.

“Asuin siellä kolme vuotta ja kilpailin kansainvälisesti. Ajattelin, että minusta tulee ammattiratsastaja. Mutta se oli rankkaa, ja aloin kaivata vähän stabiilimpaa elämää”, hän kertoo.

Suomi ja lääkishaaveet nostivat pikkuhiljaa päätään. Koronavuosien poikkeusolot ja suosittelut saivat Saaran hakemaan Tarton yliopistoon ja paikka lääkiksessä avautui.

“Se oli oikea päätös. Meillä on siellä pienet ryhmät. Tuntui, että se sopii minulle paremmin kuin iso suomalainen yliopisto olisi ehkä sopinut.”

Tulevaisuus voi olla vaikka Joensuussa

Kun kysyy, voisiko Saara kuvitella jäävänsä Joensuuhun pysyvämmin, hän hymyilee.

“Ennen kuin tulin tänne, ajattelin, että teen vain harkan ja sitten lähden äkkiä Helsinkiin. Mutta jo parin viikon jälkeen mietin, että tämähän on tosi kiva kaupunki. Jos tulevaisuuden työpaikka olisi tällainen kuin nyt harkassa, ihmiset näin ihania ja asiat muutenkin hyvin, niin miksipä en voisi jäädä Joensuuhun. Olen sitä ihan oikeasti jo miettinytkin.”

Pohjoiskarjalainen elämänrytmi ja lämmin työyhteisö ovat tehneet tehtävänsä.

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Kaikki työmahdollisuudet lääkäreille löydät tästä linkistä: Lääkärit, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?