“Parasta työssäni on ilmapiiri”

Perhepalvelujen palvelupäällikkö Sonja Hartikainen on tehnyt koko työuransa Pohjois-Karjalassa ja nimenomaan saman työnantajan palveluksessa, Pohjois-Karjalan hyvinvointialue – Siun sotessa ja sen edeltäjissä.
“Annan varmasti enemmän kuin sata prosenttia työlleni ja väitän olevani joustava ja uskollinen työntekijä, mutta olen myös kokenut niin, että työnantaja on sitä samaa.”

Kiinnostaisiko sinuakin työ Pohjois-Karjalassa?
Katso kaikki Siun soten avoimet sosiaalityöntekijän työpaikat:
Sosiaalityöntekijä

Kun hän muistelee matkaansa sosiaalityön opiskelijasta palvelupäälliköksi, hänestä piirtyy kuva, joka on sitoutunut paitsi työhönsä julkisella sektorilla, myös paikkaan, jossa hän elää.
“Muistan tarkalleen, kun tulin sosiaalityöntekijäharjoitteluun Lieksan kaupungille 7. kesäkuuta 2003. Jännitti niin paljon, että kävelin poikaystävän luota seitsemän kilometriä keskustaan töihin purkaakseni jännitystä. Sain heti alkuun mentorin, Tarja Pulkkisen, joka opetti työn ytimen eli ihmisen kohtaamisen. Siitä jäi jälki,” Sonja muistelee hymyillen.
Tuosta alkoi Sonjan ura, joka on vienyt sosiaalityötekijästä, johtavaksi sosiaalityöntekijäksi ja aina palvelupäälliköksi asti, mutta ei koskaan irti ihmisistä.
“Olen tehnyt pitkän pätkän arjen kohtaavaa työtä lastensuojelussa ja lapsiperhepalveluissa. Nyt teen enemmän työtä, joka mahdollistaa muiden tekemän kohtaavan työn ja siihen liittyvän lähiesihenkilötyön.”

Luottamus ja turvallisuus on johtamisen ydin

Hän toteaa, ettei ole koskaan ollut erityisen uraorientoitunut, vaikka työ on vienyt palvelupäälliköksi asti.
”On hienoa, että Siun sotessa on voinut tehdä työtä ja uraa näin pitkään eikä ole tarvinnut lähteä muualle.”
Sonja on ylpeä omasta tiimistään perhepalveluissa.
“Saan työskennellä vahvojen ammattilaisten kanssa, jotka osaavat työnsä ja seisovat sen takana. He tekevät työni mahdolliseksi.”
Sonjan johtamisfilosofiaa kuvaavat sanat luottamus ja psykologinen turvallisuus.
“Uskon siihen, että parhaat tulokset syntyvät, kun ihmiset voivat olla omia itsejään ja pistää oman osaamisensa peliin ilman pelkoa. Terve yhteisö on sellainen, jossa voi olla eri mieltä ja silti tulla kohdatuksi.”
Hän kiittää Siun soten työyhteisöjä, joissa on saanut kokea psykologista turvallisuutta ja kollegiaalista tukea.
“Parasta työssäni on ilmapiiri. On iso nautinto tehdä työtä sellaisten ihmisten kanssa, jotka ajattelevat samalla tavalla ja haluavat yhdessä parantaa maailmaa, edes vähän.”
Hän puhuu johtamisesta, joka on rehellistä myös silloin, kun puheena ovat vaikeat asiat.
“En halua salata realiteetteja. Joskus on pakko sanoa ääneen, että esimerkiksi joku päätös tai linjaus on pakko tehdä. Esimerkiksi nyt eletään sellaista aikaa, että on todella tärkeää, että me saadaan haluttu tulos, että ollaan plussalla. Samalla meidän pitää muistaa, että numeroiden takana sosiaalihuollon työ on ihmisten auttamista.”

Arvot ohjaavat julkisen sektorin työhön

Kun Sonjalta kysyy, miksi hän on pysynyt julkisella sektorilla, vastaus tulee nopeasti.
“En väheksy yhtään yksityisen sektorin tekemää työtä, mutta minulle julkinen sektori on arvoasia. Se on yhteisen ja yhteiskunnan puolella olemista. Se on jotain, mikä on tullut kotikasvatuksesta asti, että tehdään työtä yhteiseksi hyväksi.”
Sama arvopohja näkyy hänen tavassaan puhua lapsiperhepalveluista ja niiden kehittämisestä.
“Meillä on saatu paljon hyvää aikaan. Saan ammatillista tyydytystä siitä, kun lasten, nuorten ja perheiden asioita on saatu vietyä oikeaan suuntaan. Voin sanoa, että lapsiperhepalvelut eivät meillä todellakaan ole huonossa jamassa. Siitä saamme olla ylpeitä.”

Juurilla pysyminen on oma valinta

Outokummussa syntynyt ja nykyään Lieksassa asuva Sonja ei ole koskaan halunnut lähteä Pohjois-Karjalasta.
“Olen toki käynyt muualla Suomessa opiskelemassa, mutta palasin Pohjois-Karjalaan Pielisen toiselle puolelle kuin mistä lähdin. Täällä on kaikki, mitä minä ja minun perheeni tarvitsemme.”
Sonja naurahtaa, ettei ole paras rajaamaan työtä ja vapaa-aikaa. “Valuvika tapahtui vuonna 2003, kun innostuin työstäni. Sitä ei voi enää korjata. Innostun edelleen säännöllisesti työstäni.”
Vaikka työ vie suuren osan ajasta, Sonja kertoo löytävänsä vastapainon arkeen läheisistä ja luonnosta.
“Minulla on hyviä ihmisiä ympärillä, kumppani, ystävät ja oma lähtöperhe. Ja sitten on Pielinen. Se on minulle tärkeä. Saan työstä voimaa, mutta myös Pielisestä.”
Kahdenkymmenen vuoden jälkeen Sonja Hartikainen ei kaipaa muualle. Hänellä on vahva luottamus siihen, että Siun sote ja Pohjois-Karjala ovat paikkoja, joissa halutaan aidosti saada asiat toimimaan.
“Meillä on iso halu hoitaa asiat hyvin. Pohjois-Karjalassa ihmiset haluavat saada asiat toimimaan ja hoitaa asiat oman organisaation ja täällä asuvien ihmisten parhaaksi.”

Yhteisöllisyys on pohjoiskarjalaisuutta

Yhteisöllisyys on teema, joka toistuu Sonjan puheessa koskipa asia työtä, elämää tai arkea.
“Pohjois-Karjalassa toisista pidetään huolta. Asun syrjässä Lieksassa, mutta ei ole sellaista tilannetta, etteikö joku auttaisi, jos pyytää. Sama pätee työyhteisöön, täällä ei jää yksin.”
Kun Sonjalta kysyy, miksi jonkun kannattaisi tulla töihin Siun soteen, hän antaa rehellisen vastauksen.
“Täällä sinun osaamistasi arvostetaan. Saat tehdä työtä turvallisessa ympäristössä, jossa esihenkilö on lähellä ja työkaverit rinnalla. Työyksiköt ovat sopivan kokoisia ja yhteistyö toimii. Ja jos tarvitset apua, sitä saa aina. Lisäksi yhteistyöverkostot ovat laajat.”
Lisäksi Sonja muistuttaa, että Pohjois-Karjalassa elämä on työn lisäksi monella muullakin tavalla tasapainossa.
“Täällä on hieno luonto, edulliset tontit ja ihmiset, jotka auttavat naapuria. Tämä on turvallinen paikka sekä elää että tehdä töitä. Se on iso juttu.”

Kiinnostaako Lieksa?

Siun soten kaikki avoimet työpaikat löydät tästä linkistä: Avoimet työpaikat

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube