Sisätautilääkäri Laura: ”Keskussairaalassa on vahva yhteisöllisyys”

Kun Laura Jääskeläinen pohti yläasteikäisenä tulevaisuuttaan, lääkäriys tuntui mahdollisuudelta. Nyt hän on tuore sisätautien erikoislääkäri, elokuusta 2025 lähtien vakituisessa työsuhteessa Pohjois-Karjalan keskussairaalassa.

Kiinnostaisiko sinua lääkärin työ Pohjois-Karjalassa? Katso Pohjois-Karjalan hyvinvointialue – Siun soten avoimet

”Minulla ei ollut selkeää urasuunnitelmaa nuorena, mutta koulussa pärjäsin hyvin ja lääkis alkoi tuntua luontevalta tavoitteelta. Toisella yrittämällä pääsin Itä-Suomen yliopistoon opiskelemaan."

Haemme 23.3.2026 mennessä vakituiseen virkaan sisätautien ylilääkäriä Joensuuhun!
Lue lisää ja hae paikkaa: Ylilääkäri, sisätaudit

Erikoisalana sisätaudit

Alun perin Laura suuntasi kohti yleislääketiedettä. Vasta sairaalapalveluissa erikoistumisvaiheen aikana sisätaudit alkoivat tuntua omalta alalta, jopa hieman yllättäen.

”Menin sairaalapalveluissa sinne, mistä en ymmärtänyt mitään eli sisätaudeille. Vaikeaa se oli, mutta samalla kiehtovaa. Pääsin nopeasti kiinni erikoisalaan ja päätin luopua yleislääketieteen erikoistumisesta. Valitsin sisätaudit, koska siitä jäi kipinä.”

Sisätaudit ovat Lauran mukaan jatkuvaa ongelmanratkaisua, kokonaisuuksien hallintaa potilaan hoitamisessa. Juuri sitä, mikä tekee Lauran mielestä lääkärin työstä merkityksellistä.

Elämän palaset kohdalleen Joensuussa

Lauran perheen Joensuuhun muutto tapahtui hieman yllättäen. Jotakuinkin samana päivänä, kun perheen esikoinen syntyi, Lauran puoliso sai kuulla mahdollisuudesta työskennellä Joensuussa. Ajatus tuntui pariskunnasta hyvältä, sillä Lauran vanhemmat eli yksi perheen tukiverkoista olivat vain vähän aikaisemmin muuttaneet Joensuuhun.

”Joensuusta löytyi nopeasti todella mukava talokin. Sattumien summana meille molemmille järjestyi työpaikat, tukiverkko ja koti samalle paikkakunnalle.”

Pienemmän sairaalan edut

Laura on työskennellyt aiemmin yliopistosairaalassa Kuopiossa, mutta pitää nyt pienemmän keskussairaalan vahvuuksia selkeinä.

”Pohjois-Karjalan keskussairaassa on vahva yhteisöllisyys. Ei ole tiukkoja erikoisalarajoja, koko sairaala tuntuu yhdeltä tiimiltä. Jos potilaan tilanne on hankala, niin täällä autetaan yhdessä.”

Arjessa näkyy myös sujuvuus. Vähemmän byrokratiaa, enemmän mahdollisuuksia toimia omatoimisesti ja matala kynnys kysyä kokeneemmilta apua.

”Asiat hoituvat suoraan. Ei tarvitse mitään koukeroita. Seniorinkonsultaatiot onnistuvat helposti, mutta saa ja uskaltaa myös itse toimia.”

Päivystys on mielekästä

Sisätautilääkärin työ Pohjois-Karjalan keskussairaalassa on monipuolista. Päivystys, osastotyö ja poliklinikka muodostavat kokonaisuuden, jossa pääsee kehittämään osaamistaan laajasti.

”Minulla on monta työyhteisöä, ja kaikissa on hyvä olla. Täällä on todella osaavia tiimejä ja omien alojensa huippuosaajia. Heiltä on hyvä oppia. Siksi näkisin myös, että sairaalamme on erinomainen paikka erikoistuville.”

Päivystystyö, joka aluksi jännitti Lauraa, on Joensuussa kääntynyt voimavaraksi.

”Joensuussa päivystämisestä on tullut jopa yksi lempiasioistani työssä. Se tuntuu mielekkäältä, kun palautumiseen on varattu aikaa. Meillä sisätaudeille edellinen arkipäivä ennen yöpäivystystä on vapaa. Se on todella iso juttu, etenkin perheelliselle. Keskellä pikkulapsiarkea pystyy tekemään täyttä työaikaa, päivystämään ja silti palautumaan.”

Laura mainitsee myös, että päivystäminen nostaa mukavasti myös peruspalkkaa.

”Olen palkkatasooni oikein tyytyväinen.”

Opetusmyönteisyyttä ja perehdytystä

Pohjois-Karjalan keskussairaalassa halutaan panostaa uuden työntekijän vastaanottoon.

”Meillä on laitettu perehdytys uusiksi. Kesän 2025 kandit ovat jo saaneet siitä maistiaisia. Itse kierrän uusien kanssa, esittelen paikkoja ja autan alkuun. Se vaatii aikaa, mutta maksaa itsensä takaisin.”

Tiimi tukee myös erikoistumista, sillä kokeneet kollegat jakavat mielellään tietotaitoaan, ja opetusmyönteisyys osa arkea kiireestä huolimatta.

Joensuu on pieni suuri kaupunki

Laura ei tuntenut Joensuuta kovin hyvin ennen muuttoa, mutta kaupungin palvelut ja perheystävällisyys yllättivät positiivisesti.

”Täällä on ison kaupungin palvelut, mutta pienemmän kaupungin rauha. Meillä tärkeitä ovat hyvät leikkipuistot ja seinäkiipeilymahdollisuudet. Äitiyslomavuotenani löysin Joensuun hyvät bussiyhteydet. Pärjäsin mainiosti myös ilman autoa."

Joensuu on siis osoittautunut Lauralle toimivaksi paikaksi niin ammatillisesti kuin perhe-elämän kannalta.

Sisätaudit kaipaa tekijöitä

Sisätaudeilla työtä riittää Joensuussa, kuten kaikkialla Suomessa. Joensuussa Lauran mukaan lääkäritilanne on kuitenkin kohtuullinen.

”Meillä pyörii kaikki yksiköt, mutta toivomme löytävämme ylilääkärin kokonaisuutta varten. Lupaan, että tiimi tukee ja tekee yhdessä ylilääkärin kanssa ja mahdollistaa myös kliinisen työn tekemisen. Täällä ei kukaan jää yksin, ei ylilääkärikään.”

Laura kannustaa lääkäreitä ja erikoistujia tutustumaan Pohjois-Karjalan keskussairaalaan avoimin mielin.

”Meillä on kannustava työyhteisö, monipuolinen työnkuva ja elämänlaatu kohdillaan. Täällä oikeasti viihdytään.”

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Kaikki työmahdollisuudet lääkäreille löydät tästä linkistä: Lääkärit, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?